Timbow deng legen kifu bè yóm Akad yó,
gotu le stifun yó kem gel lemolò ke Jisas.
Ne gotu hen-get le bak tikeb le,
abay se likò le yó kem Ju wen glal le.
Okóm tódô hetnga mdà lem blóng le Jisas,
monen mò kul,
“Dwata he hol henek nawa ye.”
Ominen tmolok du kul yóm halì lem hólólen ne bè klabihen.
Ya tey kehligal le bè yóm bud kton le yóm gónó le mogot.
Ne bud mon Jisas mò kul,
“Dwata he hol henek nawa ye.
Lómón yóm tehe khógów Mà do,
hol lómón yó se bud khógówu kuy.”
Ominen myuf ebélê le,
monen,
“Yó ne,
henmóyô ye ne yóm Tulus Dwata.
Ke hnifót ye salà yó kem tau,
hnifót Dwata lu snéen.
Okóm ke là hnifót ye salà le,
là se hnifót Dwata du se kun.”
Bè yóm ksut Jisas bélê le yó,
là kóen nô bè yó ke Tumas,
yóm sotu gel lemolò du,
yóm gel niba le Héng.
Ne gotu tulón le du,
mon le,
“Deng ton me ne yóm gónó tekuy mogot.”
Mon Tumas se kun,
“Ke là naw na ton du yóm lan tutuk lem hólólen,
ne ke là naw na ndù du tdok,
ne ke là naw na sù du elem tum sol halì bè klabihen hólólu,
là kô naw e hentahu du ke deng mowil.”
Tikóng deng gefet sotu fedyanen bè yó,
gotu le bud stifun yó kem gel lemolò du,
nô bélê le Tumas.
Deng bud hen-get le bak tikeb le.
Tódô bud hetnga sut lem blóng le Jisas,
monen mò kul,
“Dwata he hol henek nawa ye.”
Ominen mon du mò ke Tumas,
“Ó Tumas,
ni hnénégem hólólu,
ne duem bè haliu tdokem.
Ne bud duem bè sol halì bè klabihu yóm hólólem.
Béem bud hegewu nawahem,
hol hentahuhem ne yóm deng klowilu.”
Mon Tumas se,
“Tahu se.
Uu se hol gónóhu mogot.
Uu se hol dou Dwata.”
Mon Jisas se mò du,
“Yó kô olo gónóhem hemtahu béléu lanem deng mton do?
Bong kligal le kul yó kem tau hemtahu béléu anien ke là ton le do.”
Tey dê he hentaw ton nmò Jisas lem blóng yó kem gel lemolò du là gsulatu du bè yóm bok ni.
Ni gónóhu smulat du ni kem ni anì hentahu ye se kuy yóm Jisas,
du se yóm Misaya,
yóm hol Ngà Dwata.
Lemwót bè yóm kehtahu ye du,
yó se gónó ye gmuta yóm klowil laen dù sónen.